**PRILOGA 3 (jedro gradiva):**

**PREDLOG**

**(EVA 2015-3130-0055)**

Na podlagi 11. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15 in 23/17 – ZDOdv) izdaja Vlada Republike Slovenije

**UREDBO**

**o plačah direktorjev v javnem sektorju**

**I. SPLOŠNE DOLOČBE**

**1. člen**

**(vsebina)**

(1) Ta uredba določa plačne razrede, razpone plačnih razredov, kriterije ter metodologijo za uvrstitev delovnih mest ravnateljev, direktorjev in tajnikov (v nadaljnjem besedilu: direktor) pri uporabnikih proračuna, kot jih opredeljuje zakon, ki ureja sistem plač v javnem sektorju (v nadaljnjem besedilu: proračunski uporabniki), v plačne razrede.

(2) Kot delovna mesta direktorjev se štejejo tudi delovna mesta rektorjev, dekanov, predsednikov, ki niso funkcionarji, direktorjev vladnih služb, generalnih direktorjev in direktorjev organov v sestavi, načelnika Generalštaba Slovenske vojske, generalnih direktorjev direktoratov, glavnih inšpektorjev, generalnih sekretarjev oziroma sekretarjev državnih organov, ki niso funkcionarji, načelnikov upravnih enot, direktorjev oziroma tajnikov občinskih uprav in strokovnih direktorjev oziroma strokovnih vodij.

(3) Delovna mesta tajnikov se nanašajo na glavne tajnike univerz.

(4) Ta uredba se uporablja tudi za vršilce dolžnosti direktorjev, namestnike in pomočnike direktorjev ter člane uprave.

**II. UVRSTITEV DELOVNIH MEST DIREKTORJEV V PLAČNE RAZREDE**

**2. člen**

**(uvrstitev v plačne razrede)**

(1) Delovna mesta direktorjev se uvrščajo v plačne razrede z neposredno uvrstitvijo delovnega mesta v plačni razred v prilogi I, ki je sestavni del te uredbe, ali znotraj razponov plačnih razredov, določenih v prilogah II in III, ki sta sestavni del te uredbe.

(2) Delovna mesta direktorjev se uvrstijo v plačne razrede znotraj razponov plačnih razredov na podlagi kriterijev oziroma seštevka vrednosti kriterijev iz priloge IV, ki je sestavni del te uredbe, ter metodologije, določene v 5. členu te uredbe.

(3) Plačni razred za delovna mesta strokovnih direktorjev, strokovnih vodij, namestnikov direktorjev, članov uprave in pomočnikov direktorjev določi organ upravljanja na predlog direktorja oziroma predstojnika tako, da se:

* delovna mesta strokovnih direktorjev oziroma strokovnih vodij uvrstijo za najmanj en plačni razred nižje kot delovna mesta direktorjev;
* delovna mesta namestnikov direktorjev in članov uprave uvrstijo za najmanj dva plačna razreda nižje kot delovna mesta direktorjev;
* delovna mesta pomočnikov direktorjev uvrstijo za najmanj pet plačnih razredov nižje kot delovna mesta direktorjev.

**3. člen**

**(organ, pristojen za uvrščanje)**

(1) Delovna mesta direktorjev iz priloge I, II in III te uredbe uvrsti v plačni razred Vlada Republike Slovenije, pristojni minister ali pristojni organ v skladu z 11. členom ZSPJS. Pristojni organ lokalnih skupnosti za uvrščanje delovnih mest direktorjev pri proračunskih uporabnikih, katerih ustanovitelj je lokalna skupnost, je župan.

(2) Pristojni minister izda soglasje k plačnemu razredu za določitev osnovne plače ravnatelja in direktorja pri proračunskih uporabnikih, katerih ustanovitelj je lokalna skupnost, in se plače financirajo iz proračuna lokalne skupnosti, ki ga predpiše župan, najpozneje v tridesetih dneh po prejemu vloge za izdajo soglasja za določitev osnovne plače direktorja, s priloženimi vrednostmi kriterijev ter predlogom uvrstitve v plačni razred. V primeru, da pristojni minister soglasja ne izda v tridesetih dneh od prejema vloge oziroma njegove izdaje ne zavrne, se šteje, da je soglasje dano.

(3) Delovna mesta direktorjev v državni upravi in lokalni skupnosti uvrsti v plačni razred minister, pristojen za javno upravo, v primeru iz drugega odstavka 5. člena te uredbe pa vlada.

(4) Delovna mesta dekanov in direktorjev članic univerze oziroma drugih članic univerze, dekanov oziroma direktorjev samostojnih visokošolskih zavodov uvrsti v plačne razrede minister, pristojen za visoko šolstvo.

(5) Delovna mesta direktorjev v pravosodnih organih, ki se urejajo s to uredbo, uvrsti v plačni razred minister, pristojen za pravosodje, na predlog Vrhovnega sodišča Republike Slovenije ali Vrhovnega državnega tožilstva.

**4. člen**

**(kriteriji za uvrstitev)**

Kriteriji za uvrstitev delovnih mest direktorjev iz prilog II in III te uredbe v plačne razrede se upoštevajo po posameznih dejavnostih, kot je določeno v prilogi IV te uredbe.

**5. člen**

**(metodologija za uvrščanje delovnih mest direktorjev znotraj razponov v plačne razrede)**

(1) Delovna mesta direktorjev se znotraj razponov plačnih razredov iz priloge II in III te uredbe uvrstijo v plačne razrede tako, da se seštejejo vrednosti posameznih kriterijev iz priloge IV te uredbe, ki veljajo za delovno mesto direktorja pri posameznem tipu osebe javnega prava.

(2) Plačni razred delovnih mest direktorjev vladnih služb in generalnih direktorjev direktoratov iz priloge II te uredbe določi vlada na predlog pristojnega ministra ob imenovanju direktorjev, upoštevaje razpon plačnih razredov iz priloge II te uredbe ter strateško razvojni pomen organa oziroma organizacijske enote.

(3) Preverjanje vrednosti kriterijev iz priloge IV te uredbe se izvede ob nastopu mandata direktorja z upoštevanjem vrednosti kriterijev, veljavnih na prvi dan preteklega meseca pred nastopom mandata.

(4) Spremembe vrednosti kriterijev v času trajanja mandata na uvrstitev direktorja v plačni razred nimajo vpliva.

**6. člen**

**(posredovanje uvrstitev)**

Nove uvrstitve iz priloge II te uredbe ter soglasja pristojnih ministrov za uvrstitve iz priloge III te uredbe ministrstva v vednost posredujejo tudi ministrstvu, pristojnemu za sistem plač v javnem sektorju.

**7. člen**

**(del plače za redno delovno uspešnost)**

(1) Direktorjem v javnih zavodih, javnih agencijah, javnih skladih in drugih osebah javnega prava se del plače za redno delovno uspešnost v okvirih, ki jih določa zakon, izplačuje enkrat letno na podlagi poslovnega poročila, in sicer za redno delovno uspešnost v preteklem letu. Direktorjem v državnih organih, drugih državnih organih, upravah pravosodnih organov in upravah lokalnih skupnosti se redna delovna uspešnost izplačuje v rokih, ki veljajo za ostale javne uslužbence, razen načelnikom upravnih enot, ki se jim delovna uspešnost izplačuje enkrat letno do konca julija.

(2) Direktorjem iz prvega odstavka tega člena pripada redna delovna uspešnost v okviru obsega sredstev, ki so za ta namen zagotovljena v skladu s kolektivno pogodbo za javni sektor. Redna delovna uspešnost se jim lahko določi v višjem obsegu, kot so za ta namen zagotovljena sredstva v skladu s Kolektivno pogodb za javni sektor, pod pogojem, da višji obseg ne posega v obseg sredstev za redno delovno uspešnost javnih uslužbencev in pod pogojem, da so sredstva za ta namen zagotovljena. Skupen obseg sredstev za redno delovno uspešnost direktorjev v državnih organih nad zagotovljenim v skladu s kolektivno pogodbo za javni sektor določi vlada. Za uprave lokalnih skupnosti skupen obseg sredstev za redno delovno uspešnost direktorjev nad zagotovljenim v skladu s kolektivno pogodbo za javni sektor, določi občinski svet. Za uprave pravosodnih organov skupen obseg sredstev za redno delovno uspešnost direktorjev nad zagotovljenim v skladu s kolektivno pogodbo za javni sektor določi vlada na predlog ministra, pristojnega za pravosodje, po predhodnem predlogu predstojnika pravosodnega organa.

(3) Organ, pristojen za imenovanje direktorja, mora pri odločanju o višini dela plače za redno delovno uspešnost pridobiti soglasje ustanovitelja. V primeru oseb javnega prava, katerih ustanovitelj je lokalna skupnost in se ne financirajo iz proračuna lokalne skupnosti, mora biti podano tudi soglasje pristojnega ministra. V primeru oseb javnega prava, kjer direktorje imenuje pristojni minister, minister v imenu ustanovitelja izda sklep o dodelitvi dela plače za delovno uspešnost in soglasje vlade ni potrebno.

(4) Ustanovitelj oziroma pristojni minister izda soglasje za izplačilo dela plače za delovno uspešnost najpozneje v 30 dneh po prejemu vloge za izdajo soglasja. V primeru, da ustanovitelj oziroma pristojni minister soglasja v 30 dneh od prejema popolne vloge ne izda oziroma njegove izdaje ne zavrne, se šteje, da je soglasje dano.

(5) Vloga za izdajo soglasja mora vsebovati poslovno poročilo ter utemeljitev izplačila dela plače za delovno uspešnost na podlagi meril, določenih s pravilnikom pristojnega ministra.

(6) Delovna uspešnost iz naslova prodaje blaga in storitev na trgu se izplačuje v skladu z uredbo, ki ureja delovno uspešnost iz naslova prodaje blaga in storitev na trgu.

**PREHODNE IN KONČNE DOLOČBE**

**8. člen**

**(prva uvrstitev)**

Prva uvrstitev direktorjev v skladu s to uredbo se izvede s 1. januarjem 2018, pri čemer se vrednosti kriterijev preverjajo glede na stanje 1. novembra 2017.

**9. člen**

**(uskladitev aktov)**

Akti o notranji organizaciji in sistemizaciji delovnih mest ter akti o uvrstitvah delovnih mest direktorjev v plačne razrede iz 11. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15 in 23/17 – ZDOdv) se uskladijo s to uredbo najkasneje v roku 30 dni od uveljavitve te uredbe, pri čemer uvrstitve pričnejo veljati s 1. januarjem 2018.

**10. člen**

**(ohranitev plačnega razreda)**

Direktorjem, ki bi bili na podlagi 8. člena te uredbe uvrščeni v nižji plačni razred od plačnega razreda, v katerega so uvrščeni na podlagi Uredbe o plačah direktorjev v javnem sektorju (Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09, 91/09, 3/10, 27/10, 45/10, 62/10, 88/10, 10/11, 45/11, 53/11, 86/11, 26/12, 41/12, 90/12, 24/13, 75/13, 79/13, 108/13, 15/14, 43/14, 6/15, 57/15, 98/15, 15/16, 84/16 in 15/17), se uvrstitev v plačni razred do poteka mandata ne spremeni.

**11. člen**

**(prenehanje veljavnosti in uporabe)**

Z začetkom veljavnosti te uredbe preneha veljati Uredba o plačah direktorjev v javnem sektorju (Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09, 91/09, 3/10, 27/10, 45/10, 62/10, 88/10, 10/11, 45/11, 53/11, 86/11, 26/12, 41/12, 90/12, 24/13, 75/13, 79/13, 108/13, 15/14, 43/14, 6/15, 57/15, 98/15, 15/16, 84/16 in 15/17), ki pa se uporablja do začetka uporabe te uredbe.

**12. člen**

**(začetek veljavnosti in uporabe)**

Ta uredba začne veljati naslednji dan po objavi v Uradnem listu Republike Slovenije, uporabljati pa se začne 1. januarja 2018.

Vlada Republike Slovenije

dr. Miroslav Cerar

predsednik

Št. 007-825/2017/5

Ljubljana, 13. novembra 2017

EVA 2015-3130-0055

**OBRAZLOŽITEV**

I. UVOD

1. Pravna podlaga (besedilo, vsebina zakonske določbe, ki je podlaga za izdajo uredbe)

* Drugi odstavek 11. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15 in 23/17 – ZDOdv), določa, da uvrstitev v plačne razrede ravnateljev, direktorjev in tajnikov določi vlada z uredbo, pri čemer se lahko za posamezne vrste delovnih mest uvrstitev določi v razponu plačnih razredov; v tem primeru morajo biti določeni tudi kriteriji za določitev plačnega razreda.

1. Rok za izdajo uredbe, določen z zakonom

* Rok za izdajo uredbe v zakonu ni določen, ker se predlaga sprejeme nove uredbe kot posledico odprave anomalij pri vrednotenju delovnih mest direktorje, ki izhaja iz zavez Vlade RS po odpravi anomalij pri vrednotenju delovnih mest in nazivov v plačnem sistemu javnega sektorja.

1. Splošna obrazložitev predloga uredbe, če je potrebna

/

1. Predstavitev presoje posledic za posamezna področja, če te niso mogle biti celovito predstavljene v predlogu zakona

/

II. VSEBINSKA OBRAZLOŽITEV PREDLAGANIH REŠITEV

**Obrazložitev k posameznim členom:**

**K 1. členu**

Člen določa predmet urejanja. S to uredbo se skladno z drugim odstavkom 11. člena ZSPJS določajo plačni razredi, razponi plačnih razredov, kriteriji ter metodologija za uvrstitev delovnih mest ravnateljev, direktorjev in tajnikov v plačne razrede. Člen določa, katera delovna mesta se tudi štejejo kot delovna mesta direktorjev. V primerjavi z veljavno ureditvijo Uredbe o plačah direktorjev v javnem sektorju (Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09, 91/09, 3/10, 27/10, 45/10, 62/10, 88/10, 10/11, 45/11, 53/11, 86/11, 26/12, 41/12, 90/12, 24/13, 75/13, 79/13, 108/13, 15/14, 43/14, 6/15, 57/15, 98/15, 15/16, 84/16 in 15/17) se za tajnike samostojnih visokošolskih zavodov ne uporabljajo določbe te uredbe, saj gre za delovna mesta plačne skupine J (spremljajoča delovna mesta), ta uredba pa določa plače za tista delovna mesta, ki sodijo v plačno skupino B (poslovodni organi pri uporabnikih proračuna). Dodatno je v 1. členu določeno tudi, da se ta uredba uporablja tudi za vršilce dolžnosti direktorjev, saj tudi ti spadajo v plačno skupino B in bi morali biti vključeni že v veljavni uredbi.

**K 2. členu**

Skladno z določbo drugega odstavka 11. člena ZSPJS, ki določa, da uvrstitev v plačne razrede določi vlada z uredbo, pri čemer se lahko se lahko za posamezne vrste delovnih mest uvrstitev določi v razponu plačnih razredov, je v tem členu določeno, da se delovna mesta direktorjev uvrščajo v plačne razrede z neposredno uvrstitvijo delovnega mesta v plačni razred, in sicer v prilogi I ali znotraj razponov plačnih razredov, ki so določeni v prilogah II in III. Delovna mesta direktorjev se znotraj razponov plačnih razredov uvrstijo v plačne razrede na podlagi kriterijev oziroma seštevka vrednosti kriterijev iz priloge IV, skladno z metodologijo, ki je podrobneje določena v 5. členu te uredbe.

Člen tudi ureja način določitve uvrstitev za delovna mesta strokovnih direktorjev, strokovnih vodij, namestnikov direktorjev, članov uprave in pomočnikov direktorjev. Uvrstitev določi organ upravljanja na predlog direktorja oziroma predstojnika, in sicer se zaradi ohranitve ustreznih razmerij do delovnih mest direktorjev določa primerno nižja uvrstitev na naslednjih delovnih mestih:

* delovna mesta strokovnih direktorjev oziroma strokovnih vodij uvrstijo za najmanj en plačni razred nižje kot delovna mesta direktorjev;
* delovna mesta namestnikov direktorjev in članov uprave uvrstijo za najmanj dva plačna razreda nižje kot delovna mesta direktorjev;
* delovna mesta pomočnikov direktorjev uvrstijo za najmanj pet plačnih razredov nižje kot delovna mesta direktorjev.

**K 3. členu**

Člen določa pristojnost za uvrščanje delovnih mest direktorjev v plačni razred, in sicer delovna mesta uvršča v plačni razred Vlada Republike Slovenije, pristojni minister ali drug pristojni organ v skladu z 11. členom ZSPJS.

Pristojni organ lokalnih skupnosti za uvrščanje delovnih mest direktorjev iz petega odstavka 11. člena ZSPJS je župan. Ker župan za uvrstitev potrebuje soglasje pristojnega ministra, je v členu določeno, da mora minister podati soglasje najpozneje v tridesetih dneh po prejemu vloge za izdajo soglasja za določitev osnovne plače direktorja. Zaradi pravočasne določitve plače direktorjev ob nastopu mandata pa je določeno tudi, da v primeru, da pristojni minister soglasja ne izda v tridesetih dneh od prejema vloge oziroma izdaje soglasja ne zavrne v tem roku, se šteje, da je soglasje dano. Delovna mesta direktorjev v državni upravi in lokalni skupnosti uvrsti v plačni razred minister, pristojen za javno upravo oziroma Vlada Republike Slovenije na predlog pristojnega ministra ob imenovanju direktorjev za delovna mesta direktorjev vladnih služb in generalnih direktorjev direktoratov, upoštevaje razpon plačnih razredov iz priloge II ter strateško razvojni pomen organa.

Delovna mesta dekanov in direktorjev članic univerze oziroma drugih članic univerze, dekanov oziroma direktorjev samostojnih visokošolskih zavodov uvrsti v plačne razrede minister, pristojen za področje visokega šolstva.

Delovna mesta direktorjev v pravosodnih organih, uvrsti v plačni razred minister za pravosodje na predlog Vrhovnega sodišča Republike Slovenije ali Vrhovnega državnega tožilstva.

**K 4. členu**

Člen določa, da se kriteriji za uvrstitev delovnih mest direktorjev iz prilog II in III, v katerih so določeni razponi plačnih razredov, upoštevajo po posameznih dejavnostih, kot je določeno v prilogi IV.

**K 5. členu**

Ta člen določa metodologijo za uvrstitev delovnih mest direktorjev, katerih plačni razredi so določeni v razponu, v plačne razrede.

Delovna mesta direktorjev se znotraj razponov plačnih razredov iz priloge II in III uvrstijo v plačne razrede tako, da se seštejejo vrednosti posameznih kriterijev iz priloge IV, ki veljajo za delovno mesto direktorja pri posameznem tipu osebe javnega prava. Plačni razred delovnih mest direktorjev vladnih služb in generalnih direktorjev direktoratov iz priloge II pa določi Vlada Republike Slovenije na predlog pristojnega ministra ob imenovanju direktorjev, upoštevaje razpon plačnih razredov iz priloge II ter strateško razvojni pomen organa.

Preverjanje vrednosti kriterijev iz priloge IV te uredbe se izvede le ob nastopu mandata direktorja, in sicer tako, da se upoštevajo vrednosti kriterijev, ki so veljali na prvi dan preteklega meseca pred nastopom mandata.

Morebitne spremembe vrednosti kriterijev v času trajanja mandata na uvrstitev direktorja v plačni razred nimajo vpliva, kar pomeni, da je direktor uvrščen v isti plačni razred celotno obdobje mandata.

**K 6. členu**

Zaradi evidence uvrstitev ministrstva nove uvrstitve iz priloge II ter soglasja pristojnih ministrov za uvrstitve iz priloge III posredujejo v vednost Ministrstvu za javno upravo

**K 7. členu**

Člen ureja način izplačevanja redne delovne uspešnosti direktorjev, ki se sicer v letih 2017 in 2018 skladno z Zakonom o ukrepih na področju plač in drugih stroškov dela za leto 2017 in drugih ukrepih v javnem sektorju (Uradni list RS, št. [88/16](http://www.uradni-list.si/1/objava.jsp?sop=2016-01-3925)), ne izplačuje.

Direktorjem v javnih zavodih, javnih agencijah, javnih skladih in drugih osebah javnega prava se del plače za redno delovno uspešnost izplačuje enkrat letno na podlagi poslovnega poročila za redno delovno uspešnost v preteklem letu. Direktorjem v državnih organih, drugih državnih organih, upravah pravosodnih organov in upravah lokalnih skupnosti se redna delovna uspešnost izplačuje v rokih, ki veljajo za ostale javne uslužbence, razen načelnikom upravnih enot, ki se jim delovna uspešnost izplačuje enkrat letno do konca julija.

Direktorjem pripada redna delovna uspešnost v okviru obsega sredstev, ki so za ta namen zagotovljena v skladu s Kolektivno pogodbo za javni sektor. Redna delovna uspešnost se jim lahko določi v višjem obsegu, kot so za ta namen zagotovljena sredstva v skladu s Kolektivno pogodb za javni sektor, pod pogojem, da višji obseg ne posega v obseg sredstev za redno delovno uspešnost javnih uslužbencev in pod pogojem, da so sredstva za ta namen zagotovljena. Skupen obseg sredstev za redno delovno uspešnost direktorjev v državnih organih nad zagotovljenim v skladu s Kolektivno pogodbo za javni sektor določi Vlada Republike Slovenije. Za uprave lokalnih skupnostih skupen obseg sredstev za redno delovno uspešnost direktorjev nad zagotovljenim v skladu s Kolektivno pogodbo za javni sektor, določi občinski svet. Za uprave pravosodnih organov skupnostih skupen obseg sredstev za redno delovno uspešnost direktorjev nad zagotovljenim v skladu s Kolektivno pogodbo za javni sektor določi Vlada Republike Slovenije na predlog ministra za pravosodje po predhodnem predlogu predstojnika pravosodnega organa.

Organ, pristojen za imenovanje direktorja, mora pri odločanju o višini dela plače za redno delovno uspešnost pridobiti soglasje ustanovitelja. V primeru oseb javnega prava, katerih ustanovitelj je lokalna skupnost in se ne financirajo iz proračuna lokalne skupnosti, mora biti podano tudi soglasje pristojnega ministra. V primeru oseb javnega prava, kjer direktorje imenuje pristojni minister, minister v imenu ustanovitelja izda sklep o dodelitvi dela plače za delovno uspešnost in soglasje Vlade RS ni potrebno.

Ustanovitelj oziroma pristojni minister izda soglasje za izplačilo dela plače za delovno uspešnost najpozneje v tridesetih dneh po prejemu vloge za izdajo soglasja. V primeru, da ustanovitelj oziroma pristojni minister soglasja v tridesetih dneh od prejema popolne vloge ne izda oziroma njegove izdaje ne zavrne, se šteje, da je soglasje dano. Vloga za izdajo soglasja mora vsebovati poslovno poročilo ter utemeljitev izplačila dela plače za delovno uspešnost na podlagi meril, določenih s pravilnikom pristojnega ministra.

Glede delovne uspešnosti iz naslova prodaje blaga in storitev na trgu je določeno, da se izplačuje v skladu z uredbo, ki ureja delovno uspešnost iz naslova prodaje blaga in storitev na trgu.

**K 8. členu**

Skladno s prehodno določbo 8. člena se prva uvrstitev direktorjev po tej to uredbi izvede s 1. januarjem 2018, pri čemer se vrednosti kriterijev preverjajo na stanje 1. novembra 2017.

**K 9. členu**

Akte o notranji organizaciji in sistemizaciji delovnih mest ter akte o uvrstitvah delovnih mest direktorjev v plačne razrede iz 11. člena ZSPJS je treba uskladiti s to uredbo najkasneje v roku 30 dni od uveljavitve uredbe, pri čemer uvrstitve pričnejo veljati s 1. januarjem 2018.

**K 10. členu**

Člen določa ohranitev plačnega razreda za tiste direktorje, ki bi bili na podlagi prvega preverjanja kriterijev po tej uredbi uvrščeni v nižji plačni razred, kot imajo določenega. Plačni razred ohranijo do poteka mandata.

**K 11. členu**

Z uveljavitvijo te uredbe preneha veljati Uredba o plačah direktorjev v javnem sektorju (Uradni list RS, št. 73/05, 103/05, 12/06, 36/06, 46/06, 77/06, 128/06, 37/07, 95/07, 112/07, 104/08, 123/08, 21/09, 61/09, 91/09, 3/10, 27/10, 45/10, 62/10, 88/10, 10/11, 45/11, 53/11, 86/11, 26/12, 41/12, 90/12, 24/13, 75/13, 79/13, 108/13, 15/14, 43/14, 6/15, 57/15, 98/15, 15/16, 84/16 in 15/17), ki pa se uporablja do začetka uporabe te uredbe. Kar pomeni, da se bodo direktorji uvrščali v skladu z določbami veljavne uredbe do konca leta 2017.

**K 12. členu**

Končna določba, ki določa začetek veljavnosti in uporabe uredbe. Uredba začne veljati naslednji dan po objavi v Uradnem listu Republike Slovenije, uporabljati pa se začne s 1. januarjem 2018.